<classify> KATIKA kudhibiti upoteaji wa mazao shambani wakati wa kuvuna, imetengenezwa mashine ambayo itazuia upotevu huo kwa kiasi kikubwa pia kumrahisishia mkulima katika kazi ya ukoboaji wa nafaka mbalimbali.Mwalimu Gema Ngoo kutoka Mamlaka ya Elimu ya Mafunzo ya Ufundi Stadi VETA, alisema hayo katika maonyesho ya nane nane yanayoendelea katika viwanja vya Nyakabindi mkoani Simiyu.Ngoo alisema mashine hiyo ya kupiga mpunga, ngano, uwele na mtama ni rahisi kwa mkulima kwa kuwa inatumia injini ndogo ambayo mtumiaji ataweza kununua mafuta ya kuiendeshea ikiwa ni pamoja na kuzuia upoteaji wa mazao wakati wa kuvuna kwani kipindi hicho wakulima wengi hupoteza mazao shambani. Uchumi wan chi hauwezi kukuka kama tunapoteza mazao namna hii, alisema na kuongeza kuwa mashine hiyo iliyobuniwa ina uwezo wa kupiga gunia 10 kwa siku. Katika hatua nyingine, VETA imebuni mashine ya kupandia mahindi ambayo itamrahisishia mkulima mdogo kutumia muda kidogo wakati wa kupanda tofauti na kupanda mwenyewe kwa mkono. Akielezea mashine hiyo alisema inakokotwa na ngombe, power tiller ama trekta ndogo ambapo akitumiwa ngombe kwa shamba la eka moja atatumia saa moja na nusu lakini ikitumika power tiller ni dakika 45. Aliwaalika wananchi kufika katika banda hilo la VETA ili wapate elimu ya jinsi ya kulima kilimo cha kisasa. Wakati wa ufunguzi wa maonyesho hayo, Waziri wa Kilimo, Japhet Hasunga alisema suala la udhibiti wa upotevu wa mazao ya chakula ni suala muhimu na la kipeee, linalopaswa kupewa kipaumbele na kila Mdau katika mnyororo wa thamani na shabaha yetu ni kupunguza upotevu kwa asilimia 50 ya mazao ya chakula ifikapo 2025. Hivyo malengo ya mkakati huo ni kujenga uelewa kuhusu usimamizi wa mazao badala ya kuvuna ili kuboresha ufanisi na kupunguza upotevu wa mazao katika mnyororo wa thamani.  <topic>: KITAIFA 